
Másodrendű főutak külterületi szakaszának láthatósági vizsgálata

Az úthálózati fejlesztések során az egyik legfontosabb kritérium, a lehető legjobb láthatóság biztosítása a közlekedők számára. Nem csupán egy, még a tervezés folyamatánál tartó útszakasz esetén kell e követelményt betartanunk, hanem egy, már meglévő útnál is. A megfelelő látótávolságok kialakítása elengedhetetlen. Ideális látótávolságok hiányában egy-egy baleset bekövetkezése nagyobb valószínűséggel történik meg, ugyanis nincsenek biztosítva az előzésre, vagy a megállásra vonatkozó szabályok. A dolgozatomban e látótávolságok vizsgálatára térek ki. A vizsgálat fő tárgyát képezi, hogy mennyire használhatók már meglévő útszakaszok láthatósági felülvizsgálatára a Magyarországon elérhető digitális adatok. A hangsúly nem minden esetben az elérhető adatok pontosságán van. Az egyik legfőbb kritérium lehet akár az adatok ára is. Vizsgálatom központjában éppen ezért az ingyenesen letölthető Google adatok szerepelnek. A kérdés pontosan az, hogy ezek az adatok mennyire használhatók például egy előzési látótávolság értékeléséhez. A látótávolságok értékeléséhez többféle módszert alkalmazok a mintaszakaszon, melyek alapján értékelem az ingyenes domborzatmodell pontosságát.



